Pa skiet glo seun (7), toe homselfDylan Neethling (Foto: Facebook) “Hierdie is te veel om te verstaan … So oulike laaitie en tog so jonk.” Só het ŉ sosialemediagebruiker vandeesweek gereageer op die nuus dat ŉ sewejarige seuntjie van Panorama in Parow in die Wes-Kaap oor die naweek doodgeskiet is. Dylan Neethling, ŉ graad 1-leerling aan die Laerskool Panorama, is Sondag in die vroeë oggendure na bewering deur sy pa in hul huis in dié voorstad doodgeskiet. Kapt. FC van Wyk, woordvoerder van die polisie, het die voorval aan Maroela Media bevestig. Volgens Van Wyk het die pa (69) omstreeks 03:00 vir Dylan doodgeskiet waarna hy die vuurwapen op homself gerig het. Dylan se skool het hom Maandag in ŉ verklaring gegroet. “Vandag is ons baie hartseer om ŉ pragseun van Laerskool Panorama te groet. Jou onverwagte heengaan is vir ons ŉ groot verlies,” lui die verklaring. “Rus sag in ons Hemelse Vader se arms. Tot ons mekaar weer ontmoet!” Medelye stroom sedertdien in vir Dylan se ma, Nandia. Volgens Van Wyk is ŉ moorddossier geopen en ŉ ondersoek van stapel gestuur.